钦定古今图书集成/明伦汇编/人事典/第060卷 > 《壮游》前人
## 钦定古今图书集成/明伦汇编/人事典/第060卷 > 《壮游》前人

“往者十四五，出游翰墨场。斯文崔魏徒，以我似班扬。
七龄思即壮，开口咏《凤凰》。九龄书大字，有作成一囊。
性豪业嗜酒，嫉恶怀刚肠。脱略小时辈，结交皆老苍。
饮酣视八极，俗物都茫茫。东下姑苏台，已具浮海航。
到今有遗恨，不得穷扶桑。王谢风流远，阖庐丘墓荒。
剑池石壁仄，长洲芰荷香。嵯峨阊门北，清庙映回塘。”
每趋吴泰伯，抚事泪浪浪。枕戈忆勾践，渡浙思秦皇。
蒸鱼闻匕首，除道哂要章。越女天下白，鉴湖五月凉。
剡谿蕴秀异，欲罢不能忘。归帆拂天姥，中岁贡旧乡。
气劘屈贾垒，目乱曹刘墙。忤下考功第，独辞京尹堂。
放荡齐赵间，裘马颇清狂。春歌丛台上，冬猎青丘傍。
呼鹰皂枥林，逐兽云雪冈。射飞曾纵“鞚，引臂落鹙鸧。
苏侯据鞍喜，忽如携葛彊。”快意八九年，西归到咸阳。
许与必词伯，赏游实贤王。曳裾置醴地，奏赋入明光。
天子废食召，群公会轩裳。脱身无所爱，痛饮信行藏。
黑貂不免敝，斑鬓兀称觞。杜曲晚耆旧，四郊多白杨。
坐深乡党敬，日觉死生忙。朱门任倾夺，赤族迭罹殃。
国马竭粟豆，官鸡输稻粱。举隅见烦费，引古惜兴亡。
河朔风尘起，岷山行幸长。两宫各警跸，万里遥相望。
崆峒杀气黑，少海旌旗黄。禹功亦命子，涿鹿亲戎行。
翠华拥吴岳，螭虎啖豺狼。瓜牙一不中，胡兵更陆梁。
大军载草草，凋瘵满膏肓。备员窃补衮，忧愤心飞扬。
上感九庙焚，下悯万民疮。斯时伏青蒲，廷诤守御床。
君辱敢爱死，赫怒幸无伤。圣哲体仁恕，㝢县复小康。
哭庙灰烬中，鼻酸朝未央。小臣议论绝，老病客殊方。
郁郁苦不展，羽翮困低昂。秋风动哀壑，碧蕙捐微芳。
之推避赏从，渔父濯沧浪。荣华敌勋业，岁暮有严霜。
吾观鸱夷子，才力出寻常。群凶逆未定，侧伫英俊翔。